পরদিনÑ মেলার প্রথম দিন সকালে মেলার উদ্বোধন হল আনুষ্ঠানিকভাবে। মঞ্চে অনুষ্ঠান চলছিল। ড. মান্নান-এর বক্তব্য শুনছিলাম। বাংলাদেশ ধান গবেষণা  ইনস্টিটিউটের (ব্রি) মহাপরিচালক ড. আব্দুল মান্নান অনুষ্ঠানের বিশেষ অতিথি। তিনি বলেন, সেচসহ অন্যান্য কাজে মাটির নিচের পানি ব্যবহার কমিয়ে আনতে হবে। মাটির নিচের পানির নির্বিচার ব্যবহার আমাদেরকে আর্সেনিক দূষণের দিকে ঠেলে দিচ্ছে। এতে কোন সন্দেহ নাই। তিনি স্থানীয় জাতের বীজ সংরক্ষণের গুরুত্বের কথা বলছিলেন। সমবেত কৃষকদের মধ্যে অনেকেই ছিলেন, যারা অনেক ক্ষয়ক্ষতির শিকার হয়ে পরে হাইব্রিড ধানের চাষ ছেড়ে দিয়েছেন। তারা জানালেন, ব্রি কখনোই স্থানীয় জাতের ধানের বীজ কৃষকের কাছে সংরক্ষণের জন্য কোন উদ্যোগ নেয় নাই। তাছাড়া কৃষি  অধিদপ্তরের ব্লক সুপারভাইজাররাও তাদের কোম্পানির হাইব্রিড বীজ চাষের পরামর্শ দিতেন। এখন উন্নত প্রযুক্তিতে স্থানীয় জাতের ধান চাষ করেন তারা। সার-কীটনাশক ও মাটির নিচ থেকে পানি উঠিয়ে সেচ দেওয়া ছাড়াই।